31989R1235
L 128/29
JURNALUL OFÍCIAL AL UNIUNII EUROPENE
REGULAMENTUL (CEE) NR. 1235/89 AL CONSILIULUI
din 3 mai 1989
de modificare a regulamentelor (CEE) nr. 2771/75 privind organizarea comună a piețelor în sectorul ouălor și (CEE) nr. 2777/75 privind organizarea comună a piețelor în sectorul cărnii de pasăre
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât regulamentele (CEE) nr. 2771/75 (4), astfel cum a fost modificat ultima dată prin Regulamentul (CEE) nr. 3207/88 (5), și (CEE) nr. 2777/75 (6), astfel cum a fost modificat ultima dată prin Regulamentul (CEE) nr. 3907/87 (7), prevăd stabilirea trimestrială a prețurilor de ecluză și a taxelor, în special pe baza prețurilor cerealelor furajere; întrucât, datorită acestei dependențe strânse și ținând cont de data de începere a anului de producție în sectorul cerealelor, care este 1 ianuarie, trebuie să se anticipeze cu o lună datele privind aplicarea prețurilor de ecluză și a taxelor din aceste sectoare; întrucât, prin urmare, trimestrele vor coincide cu trimestrele calendaristice;
întrucât articolele 5 și 7 din regulamentele (CEE) nr. 2771/75 și (CEE) nr. 2777/75 prevăd, printre altele, reexaminarea datelor utilizate pentru stabilirea coeficienților de derivare și a sumelor forfetare cel puțin o dată pe an; întrucât experiența acumulată în gestionarea pieței ouălor și cărnii de pasăre, precum și considerente de ordin practic au demonstrat că dispozițiile amintite nu mai sunt adecvate; întrucât, prin urmare, este necesar să fie abrogate,
ADOPTĂ PREZENTUL REGULAMENT:
Articolul 1
Regulamentul (CEE) nr. 2771/75 se modifică după cum urmează:
1.
La articolul 1 alineatul (2), se elimină litera (e).
2.
La articolul 4, alineatul (1) se înlocuiește cu următorul text:
„(1) Taxa care se aplică ouălor cu coajă cuprinde:
(a)
un element egal cu diferența dintre prețurile din Comunitate, pe de o parte, și de pe piața mondială, pe de altă parte, pentru cantitatea de cereale furajere necesară pentru producerea, în Comunitate, a unui kilogram de ouă cu coajă.
Prețurile cerealelor furajere în Comunitate se stabilesc o dată pe an pentru o perioadă de douăsprezece luni începând cu 1 iulie, în funcție de prețurile prag și de majorările lor lunare. Acestea folosesc la stabilirea taxei începând cu 1 iulie în fiecare an.
Prețurile cerealelor furajere pe piața mondială se stabilesc trimestrial pe baza prețurilor cerealelor înregistrate într-o perioadă de cinci luni care se încheie cu o lună înainte de începerea trimestrului pentru care se calculează elementul în cauză.
Cu toate acestea, la stabilirea taxei valabile de la 1 octombrie, de la 1 ianuarie și de la 1 aprilie, se ține cont de evoluția prețurilor cerealelor furajere pe piața mondială numai dacă, la aceeași dată, are loc o nouă stabilire a prețului de ecluză;
(b)
un element egal cu 7 % din media prețurilor de ecluză valabile pentru cele patru trimestre care precedă data de 1 aprilie din fiecare an.
Acest element se stabilește o dată pe an pentru o perioadă de douăsprezece luni începând cu 1 iulie.”
3.
La articolul 5, alineatul (2) se înlocuiește cu următorul text:
„(2) Coeficienții care exprimă cantitatea și raportul menționate la alineatul (1) se stabilesc conform procedurii prevăzute la articolul 17.”
4.
La articolul 7 alineatul (2), ultimul paragraf se înlocuiește cu următorul text:
„Cu toate acestea, la stabilirea prețului de ecluză valabil începând cu 1 octombrie, 1 ianuarie și 1 aprilie, se ține cont de evoluția prețurilor cerealelor furajere pe piața mondială numai dacă prețul acestei cantități prezintă o variație minimă față de cel utilizat pentru calculul prețului de ecluză din trimestrul precedent.”
Articolul 2
Regulamentul (CEE) nr. 2777/75 se modifică după cum urmează:
1.
La articolul 1 alineatul (2), se elimină litera (e).
2.
La articolul 4, alineatul (1) se înlocuiește cu următorul text:
„(1) Taxa care se aplică păsărilor sacrificate cuprinde:
(a)
un element egal cu diferența dintre prețurile din Comunitate, pe de o parte, și de pe piața mondială, pe de altă parte, pentru cantitatea de cereale furajere necesară pentru producerea, în Comunitate, a unui kilogram de pasăre sacrificată, diferențiate pe specii.
Prețurile cerealelor furajere în Comunitate se stabilesc o dată pe an pentru o perioadă de douăsprezece luni începând cu 1 iulie, în funcție de prețurile prag și de majorările lor lunare. Acestea folosesc la stabilirea taxei începând cu data de 1 iulie a fiecărui an.
Prețurile cerealelor furajere pe piața mondială se stabilesc trimestrial pe baza prețurilor cerealelor constatate într-o perioadă de cinci luni care se încheie cu o lună înainte de începerea trimestrului pentru care se calculează elementul în cauză.
Cu toate acestea, la stabilirea taxei valabile de la 1 octombrie, de la 1 ianuarie și de la 1 aprilie, se ține cont de evoluția prețurilor cerealelor furajere pe piața mondială numai dacă, la aceeași dată, are loc o nouă stabilire a prețului de ecluză;
(b)
un element egal cu 7 % din media prețurilor de ecluză valabile pentru cele patru trimestre care precedă data de 1 aprilie a fiecărui an.
Acest element se stabilește o dată pe an pentru o perioadă de douăsprezece luni începând cu 1 iulie.”
3.
La articolul 5, alineatul (3) se înlocuiește cu următorul text:
„(3) Coeficienții care exprimă raporturile menționate la alineatul (1) se stabilesc conform procedurii prevăzute la articolul 17.”
4.
La articolul 7 alineatul (2), ultimul paragraf se înlocuiește cu următorul text:
„Cu toate acestea, la stabilirea prețului de ecluză valabil începând cu 1 octombrie, 1 ianuarie și 1 aprilie, se ține cont de evoluția prețurilor cerealelor furajere pe piața mondială numai dacă prețul acestei cantități prezintă o variație minimă față de cel utilizat pentru calculul prețului de ecluză din trimestrul precedent.”
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 iulie 1989.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 mai 1989.